La vicepresidenta de la Diputació de València visita Carcaixent
08 de Abril de 2016

Carcaixent

Este matí la vicepresidenta de la Diputació de València, Mª Josep Amigó, ha visitat Carcaixent per conéixer l’estat de les obres del Pla d’Inversions Financerament Sostenibles d’esta institució, del qual a Carcaixent, pel seu nombre d’habitants, li corresponien 739.594,44€. La visita ha començat al Palau de la Marquesa on, després de recórrer les instal·lacions, l’alcalde de Carcaixent, Paco Salom, li ha transmés el seu agraïment per la visita i li ha presentat tots els projectes que van a realitzar-se amb la subvenció de Diputació.

Paco Salom ha volgut aprofitar l’ocasió per a transmetre-li a la vicepresidenta la importància que té el recolzament de la Diputació de València per poder dur a terme certes actuacions en els pobles, atés que el sistema de finançament municipal és inadequat i cal suport extern. A més, també ha volgut agrair el canvi de criteri i el nou plantejament en la distribució d’ajudes, molt més igualitari i flexible, ja que possibilita adaptar-se a les necessitats de cada municipi. L’alcalde ha recordat que, per a la selecció de projectes, l’Equip de Govern va demanar la col·laboració de tots els grups municipals perquè proposaren les seues idees i consensuaren entre tots a què anaven a destinar-se les ajudes. Per la seua part, Mª Josep Amigó li ha transmés el compromís de la Diputació de València de continuar recolzant els pobles perquè la institució és coneixedora que han de fer front a importants necessitats amb poc recursos.

A continuació, s’han visitat les actuacions realitzades al Mercat Municipal. Entre estes, destaquen la reparació de la coberta i el trasllat de les oficines de l'OMIC (Oficina Municipal d’Informació al Consumidor) dins del mateix recinte, les quals s’espera que estiguen en funcionament a final de mes. Allí, tècnics municipals i responsables del projecte han explicat quines són les actuacions que s’han dut a terme. Concretament, s’han eliminat les barreres arquitectòniques i s’han habilitat les instal·lacions actuals per poder allotjar-hi les oficines de l’OMIC  que actualment es troben a la Plaça Miguel Hernández.

Després s’han desplaçat fins als terrenys on s'ubicarà el futur Parc Caní, en la zona de Gaianes. La creació d’este espai respon a una demanda social de tindre una àrea recreativa d’esbargiment per a gossos on podran passejar lliurement. El Parc Caní té projectada la instal·lació de mobiliari adaptat per a gossos com ara fonts, pipicans, dispensadors de bosses, entre d'altres. La vicepresidenta ha manifestat el seu interés en el projecte ja que es tracta de l’únic d’estes característiques que va a realitzar-se dins del Pla d’Inversions. A més, ha assenyalat que este tipus d’infraestructures està sent demanat per molts municipis, perquè es tracta d’un espai de sociabilització que va més enllà d’un espai on els gossos poden fer les seues necessitats.

L’alcalde de Carcaixent, Paco Salom, no ha volgut deixar passar l’ocasió per a transmetre a la vicepresidenta de la Diputació els esforços que s’estan invertint en la commemoració del centenari de Carcaixent com a ciutat. Així, li ha demanat el suport de la institució provincial per poder dur endavant tots els actes previstos, en especial la Fira Modernista que se celebrarà al mes de juny. En estos moments, segons li ha explicat Paco Salom, s’està treballant en l’elaboració d’un conveni singular amb la Diputació de València perquè facilite suport econòmic. Mª Josep Amigó s’ha mostrat molt interessada en el projecte, en concret en la vocació de continuïtat que té la posada en valor del patrimoni de Carcaixent per donar-li un nou impuls turístic a la ciutat. D’esta manera, ha manifestat que des de la Diputació tractaran de donar el recolzament econòmic per poder realitzar tant la Fira Modernista com la resta d’activitats programades per a este 2016.